Serviciul polonez de contraspionaj ABW a anunțat joi că este în desfășurare o operațiune care vizează o rețea de spionaj rusă, în coordonare cu serviciile din alte țări, transmite France Presse.
"ABW acționează în cadrul unei anchete privind activitățile de spionaj desfășurate în favoarea Rusiei împotriva statelor și instituțiilor Uniunii Europene", a scris Jacek Dobrzynski, purtător de cuvânt al serviciilor speciale poloneze, pe platforma X.
Scopul, potrivit serviciilor de informații poloneze, a fost de a pune în aplicare obiectivele de politică externă ale Kremlinului, inclusiv slăbirea poziției Poloniei pe scena internațională, discreditarea Ucrainei și a imaginii organismelor Uniunii Europene.
Polonezii spun că, "pentru obținerea scopurilor menționate mai sus, a fost lansat, printre altele, un portal de internet cu acoperire internațională, unde sunt publicate articole, declarații, comentarii sau interviuri cu nuanțe tendențioase, pro-rusești, legate de situația internațională actuală, inclusiv de războiul dus de Rusia împotriva Ucrainei".
Potrivit AWB, au loc percheziții în capitala Varșovia și în orașul Tychy din vestul țării.
Operațiunea a fost coordonată cu alte țări, în special cu parteneri din Republica Cehă, a precizat sursa citată.
Anunțul polonezilor vine la o zi după ce Republica Cehă a spus că a demascat o rețea finanțată de Moscova, care răspândea propagandă pro-rusă despre Ucraina, a cărei influență se extindea până în Parlamentul European.
Premierul ceh Pietr Fiala a spus că rețeaua pro-rusă demascată de serviciul de informații ceh (BIS) avea activități care "ar putea avea un efect semnificativ asupra securității Republicii Cehe și a UE".
"Acest grup era implicat în operațiuni și activități pe teritoriul UE care vizau subminarea integrității teritoriale, suveranității și independenței Ucrainei", a adăugat premierul Fiala.
Polonia, un centru logistic pentru livrările de armament occidentale către Ucraina, acuză de ceva vreme că a devenit o țintă importantă a spionilor ruși. Ea afirmă că Rusia și aliatul său, Belarus, încearcă să o destabilizeze.